RESOLUCIÓN do 3 de maio de 2011, da Dirección Xeral de Educación, Formación Profesional e Innovación Educativa, pola que se ditan instrucións para o acceso e admisión do alumnado ás ensinanzas de grao en Conservación e Restauración de Bens Culturais para o curso 2011-2012
Consellería de Educación e Ordenación Universitaria — III. Outras disposicións — 19/05/2011

O artigo 19.1 da Orde do 30 de setembro de 2010 (DOG do 11 de outubro), pola que se establece o plan de estudos das ensinanzas artísticas superiores de grao en Conservación e Restauración de Bens Culturais na Comunidade Autónoma de Galicia e se regula o acceso ao dito grao, dispón que será competencia da Dirección Xeral de Educación, Formación Profesional e Innovación Educativa a convocatoria, organización, desenvolvemento e avaliación das probas de acceso ás ensinanzas de grao en Conservación e Restauración de Bens Culturais na Comunidade Autónoma de Galicia, establecidas na Lei 2/2006, do 3 de maio, de educación.
En consecuencia, procede ditar instrucións para o acceso e admisión do alumnado ás ensinanzas de grao en Conservación e Restauración de Bens Culturais para o curso 2011-2012. Xa que logo, en virtude das atribución que lle son conferidas polo Decreto 332/2009, do 11 de xuño, polo que se establece a estrutura da Consellería de Educación e Ordenación Universitaria, esta dirección xeral
Convocar as probas de acceso específicas ás ensinanzas de grao en Conservación e Restauración de Bens Culturais para o curso 2011-2012, que se rexerán polas seguintes instrucións:
Primeiro.
Acceso
.
a) De acordo co establecido no artigo 16 da Orde do 30 de setembro de 2010, para o acceso ás ensinanzas de grao en Conservación e Restauración de Bens Culturais requirirase estar en posesión do título de bacharelato ou titulación declarada equivalente e superar a proba específica de acceso.
b) De conformidade co citado artigo 16.2 da citada Orde do 30 de setembro de 2010, a superación desta proba específica permitirá acceder a calquera dos centros do Estado onde se cursen estas ensinanzas, sen prexuízo da súa dispoñibilidade de prazas.
c) Así mesmo, segundo o establecido no citado artigo 18.1 da citada orde, poderán acceder aos estudos oficiais de grao en Conservación e Restauración de Bens Culturais, sen realizar a proba específica sinalada no artigo 16 desta orde, os aspirantes que estean en posesión dun título de técnico superior en Artes Plásticas e Deseño.
Segundo.
Órganos competentes para resolver os procesos de admisión
.
Comisión de acceso.
De conformidade co disposto no artigo 19 da Orde do 30 de setembro de 2010, a comisión de acceso supervisará o proceso de admisión do alumnado e o cumprimento das normas que o regulan, propoñendo, se é o caso, á Dirección Xeral de Educación, Formación Profesional e Innovación Educativa, a adopción das medidas que consideren adecuadas. Os membros desta comisión son os que se recollen no anexo desta resolución.
Tribunal.
Para o desenvolvemento e avaliación das probas de acceso específicas, a comisión estará asistida por un tribunal específico, tal e como se recolle no anexo.
A dirección da Escola Superior de Conservación e Restauración de Bens Culturais de Galicia garantirá a actuación deste tribunal e, se é o caso, das suplencias que se puidesen producir.
Terceiro.
Inscrición para realizar as probas
.
a) A inscrición farase na secretaría da Escola Superior de Conservación e Restauración de Bens Culturais de Galicia, no prazo comprendido entre o día seguinte ao da publicación da presente resolución e o día 10 de xuño, ambos incluídos. Para tal fin, o centro deberá expor nos seus taboleiros de anuncios a normativa reguladora de admisión do alumnado.
b) O día 13 de xuño a Escola Superior de Conservación e Restauración de Bens Culturais de Galicia exporá a lista provisional de admitidos ás probas. O alumnado que non sexa admitido poderá presentar a súa reclamación entre os días 13 e 15 de xuño, ambos os dous incluídos.
c) Para a formalización das solicitudes de admisión, a Escola Superior de Conservación e Restauración de Bens Culturais de Galicia facilitaralles ás persoas interesadas o modelo para o efecto. Unha vez cuberto, entregarase unha única instancia na secretaría do centro, xunto coa documentación que proceda, segundo o caso, para a acreditación dos datos consignados:
-Título de bacharel ou titulación equivalente, ou certificación de ter superada a proba de acceso á Universidade para maiores de 25 anos. No caso de aspirantes que teñan pendente a superación da proba de acceso a estas ensinanzas para maiores de dezanove anos, farano constar na solicitude, que quedará condicionada á súa superación.
d) A Escola Superior de Conservación e Restauración de Bens Culturais de Galicia deberá enviarlle á comisión, a través de correo electrónico, a relación de persoas inscritas para realizar as probas de acceso en cada especialidade, ordenadas alfabeticamente, con apelidos, nome e número do documento nacional de identidade.
e) A relación de persoas inscritas será exposta no taboleiro de anuncios da escola o día 16 de xuño, así como no portal educativo da Consellería de Educación e Ordenación Universitaria: http://www.edu.xunta.es
Cuarto.
Acceso directo
.
a) De conformidade co artigo 18.2 da Orde do 30 de setembro de 2010, a porcentaxe de prazas sobre o total das ofertadas en cada especialidade para os aspirantes que estean en posesión dun título de técnico superior en Artes Plásticas e Deseño é dun 20%. O 80% restante será adxudicado mediante a proba específica.
b) O criterio de prelación na adxudicación das prazas por acceso directo, cando non existan prazas suficientes, será en función da nota media do expediente académico do ciclo superior de Artes Plásticas alegado para o dito acceso directo.
c) Para os efectos do cálculo da cualificación media do expediente académico das persoas que soliciten acceder aos ciclos formativos, aplicaranse as seguintes equivalencias, agás que no seu expediente consten explicitamente as cualificacións numéricas das materias; neste caso serán as que se teñan en conta:
–Suficiente/aprobado: 5,5.
–Ben: 6,5.
–Notable: 7,5.
–Sobresaínte/matrícula de honra: 9,0.
O resultado de aplicar a táboa de equivalencias indicada anteriormente expresarase coa media aritmética das diferentes materias que integran os cursos dos respectivos plans de estudo, con dúas cifras decimais. Así mesmo, para determinar a media do expediente académico non se considerarán as materias ou áreas que o alumnado teña validadas ou nas cales estivese exento.
d) No caso de non quedaren cubertas as prazas de acceso directo, estas prazas serán asignadas aos aspirantes que superaron as probas específicas.
Quinto.
Desenvolvemento das probas
.
a) As probas específicas de acceso comezarán o día 22 de xuño, de acordo co calendario que para tal efecto estableza a comisión de acceso.
b) A Escola Superior de Conservación e Restauración de Bens Culturais organizará a distribución horaria e de espazos de actuación de cada tribunal.
c) Proba específica.
1. A proba de acceso aos estudos superiores de Conservación e Restauración de Bens Culturais constará de tres exercicios:
Exercicio 1. Madureza e formación.
O primeiro exercicio consistirá na análise dun texto, relacionado cos bens culturais, nun tempo máximo de noventa minutos.
Este exercicio terá como obxecto apreciar a madureza e formación xeral do/a alumno/a, especialmente no referente á comprensión de conceptos, á utilización da linguaxe e á capacidade de síntese e relación. A cualificación do exercicio oscilará entre 0 e 10.
Exercicio 2. Coñecementos específicos.
O segundo exercicio versará sobre as materias do nivel educativo precedente: a) Historia de España. b) Historia da Arte, c) Física e Química, d) Bioloxía. O/A alumno/a seleccionará dúas das ditas materias e desenvolverá por escrito unha cuestión de entre catro que lle foran propostas de cada unha das dúas materias elixidas.
O tempo máximo para contestar a cada unha das cuestións sobre as materias elixidas será de sesenta minutos.
Este exercicio terá por obxecto acreditar que o alumno posúe coñecementos específicos suficientes para cursar os estudos de Conservación e Restauración de Bens Culturais. Cada unha das materias do exercicio será puntuada de 0 a 10 e a media aritmética resultante constituirá a nota do exercicio.
Exercicio 3. Aptitude plástica.
O terceiro exercicio constará das seguintes partes:
a) Realización dun debuxo do natural, de enfoque mimético, con modelo real, exento e inanimado. Valorarase a fidelidade na representación, a calidade do grafismo e a precisión e acabado do traballo.
b) Realización dun traballo sobre representación de cor. Considerarase a correcta utilización das técnicas empregadas e o grao de comprensión dos valores e calidades de cor.
c) Realización dun traballo práctico para a valoración das aptitudes específicas que requiren os estudos de Conservación e Restauración de Bens Culturais. Considerarase a habilidade manual, a meticulosidade e a pulcritude na realización do traballo.
O tempo máximo para a realización deste exercicio determinarao o tribunal de acceso.
Este exercicio terá por obxecto apreciar as aptitudes dos alumnos, tanto plásticas como específicas, para a conservación e restauración. A súa cualificación será a media aritmética da puntuación obtida en cada epígrafe, que se cualificará entre 0 e 10.
A cualificación global da proba resultará da media ponderada das cualificacións obtidas nos distintos exercicios. Os exercicios primeiro e segundo ponderaranse nun 20% cada un e o terceiro nun 60%.
Para a superación da proba de acceso exixirase unha cualificación global igual ou superior a 5.
Sexto.
Admisión do alumnado
.
Unha vez concluída a proba específica, o tribunal publicará a listaxe de persoas que superaron a proba e as non admitidas en cada especialidade, ordenadas por puntuación en orde decrecente. b) A Escola Superior de Conservación e Restauración de Bens Culturais de Galicia comunicará o día 28 de xuño á comisión a relación de aspirantes que superou as probas de acceso, ordenados por puntuación e en orde decrecente, segundo as distintas especialidades.
c) A comisión, á vista das listaxes dos aspirantes que superaron a proba de acceso, determinará, en función do número de vacantes, os aspirantes que obtiveron praza na Escola Superior de Conservación e Restauración de Bens Culturais, e elevará a proposta á Dirección Xeral de Educación, Formación Profesional e Innovación Educativa.
d) A listaxe de persoas admitidas será comunicada á escola o día 1 de xullo e exposta no portal educativo da Consellería de Educación e Ordenación Universitaria: http://www.edu.xunta.es
e) No caso de quedaren prazas vacantes, a Dirección Xeral de Educación, Formación Profesional e Innovación Educativa poderá establecer un proceso extraordinario de acceso na primeira semana de setembro.
Sétimo.
Reclamacións e recursos
.
a) Os acordos e decisións do tribunal sobre as probas de acceso poderán ser obxecto de reclamación, ante o mesmo órgano que os ditou, no prazo de dous días hábiles. Este órgano deberá resolver as reclamacións no prazo de dous días hábiles.
b) Contra as resolucións das reclamacións emitidas polo tribunal, a persoa interesada poderá interpoñer recurso de alzada perante a xefatura territorial correspondente.
Oitavo.
Matrícula
.
a) O alumnado que obteña praza deberá formalizar a súa matrícula entre os días 4 e 14 de xullo.
b) Para a formalización das solicitudes de matrícula a Escola Superior de Conservación e Restauración de Bens Culturais facilitaralles ás persoas interesadas os modelos para o efecto. Unha vez cuberto, entregarase unha única instancia na secretaría da escola, que se xuntará á documentación xa presentada. A non formalización de matrícula no prazo estipulado, salvo causas debidamente xustificadas, implicará a perda do dereito a acceder a estas ensinanzas no curso 2011-2012.
c) A posta en marcha de cada especialidade estará condicionada á existencia dun número mínimo de alumnos e alumnas admitidos, e non se cuantifica para estes efectos o alumnado repetidor.
Santiago de Compostela, 3 de maio de 2011.